Lieb Bester weer in hospitaal opgeneem | Maroela Media
Lieb Bester. (Foto: thespians.co.za)
Die akteur en musikant Lieb Bester is weer in die hospitaal opgeneem nadat hy Saterdag 'n terugslag met sy gesondheid beleef het.
Dr. André Bester, Lieb se jonger broer en dominee van die Evangelies-Gereformeerde Kerk in Rietfontein, Pretoria, het die nuus aan Maroela Media bevestig.
Hy sê die familie het Woensdagoggend die goeie nuus van die internis ontvang dat Lieb (72) se nierfunksie, wat Saterdag baie laag was, verbeter het en dat hy beter vaar.
"Dit is 'n wonderlike internis wat na Boeta kyk. Ons het vanoggend via 'n video-oproep gesels en ek kon ook kans kry om met Lieb te gesels. Die internis glo dat hy sal herstel en ons is vreeslik dankbaar daarvoor," sê hy.
Volgens André hou Lieb se gesondheidstryd steeds verband met Covid-19 wat hy sowat 'n maand gelede opgedoen het. André en sy vrou, Annatjie, het ook albei Covid-19 opgedoen. Lieb woon die afgelope twee jaar by dié egpaar in die pastorie.
Lieb is verlede Dinsdag uit die hospitaal ontslaan, maar het Saterdag 'n terugslag gehad, vertel André.
"Dit het baie goed gegaan. Hy was gesond en het nie eers 'n hoesie gehad nie. Saterdag was hy skielik verskriklik deurmekaar, tot op die punt waar hy nie seker was wie hy is nie. Ons het op 'n punt besef ons gaan hom nie langer by die huis kan versorg nie.
"Ek het Saterdagaand met 'n matrone gesels wat deel is van ons gemeente en toe ek vir haar die simptome opnoem, het sy ons aangeraai om mediese sorg te kry."
André sê die internis het verduidelik dat die nuwe Delta-variant van die koronavirus geneig is om die pasiënt se niere aan te tas en Lieb ly tans aan akute nierversaking.
"Hy is tans op dialise en sy nierfunksie het tussen gister en nou baie wipplank gery. Dit lyk egter of dit besig is om te draai in 'n positiewe rigting."
Volgens André is Lieb steeds in ligte luim ten spyte van sy siekte. "Hy is heeltemal by sy positiewe en is positief oor sy eie herstel. Sy suurstofvlak lyk goed en is tans op 94%."
André sê hy en Annatjie het albei ten volle herstel, maar dat hulle soms nog moeg word en hy voel asof hy sinusprobleme oorgehou het.
"'n Mens moet maar geduldig wees met dié ding. Dit is 'n baie slegte ding wat ons getref het, maar ons kan regtig vir ons Ouboet se beterskap net al die eer aan die Here gee. Ons kan sien Hy is betrokke en werk in sy liggaam."
Lieb is bekend as akteur en musikant. Hy het die rol van Fritz Retief in kykNET se sepie Villa Rosa vertolk. Bester bespeel verskeie musiekinstrumente, waaronder die klavier, orrel, klawerbord, trekklavier, konsertina en kitaar.
In die nuus koronavirus Lieb Bester
Departement gemaan oor ongeplaasde dokters
Lieb, ons bid vir jou volkome herstel.
Sterkte ou Lieb, ons bid vir jou.
Sterkte Lieb. Covid is niemand se maat nie. Ek hoop net die anti – vaxers kyk hierna.
Baie sterkte. Spoedige herstel
Baie sterkte Lieb! Ek sal graag wil weet of die mensies wat so baie siek word gegaan het vir die vaksine?